次韻仲孺見懷十二韻
作者：鄒浩
朝代：宋

paragraphs: 江梅飛故枝，桃李日夕更。
宰物初無心，芳菲自奔競。
幽禽衘真如，歷歷唤不醒。
東里似得之，與春忘謁請。
頹然蘧廬中，槃薄天地永。
交情海漚發，吟興秋翮勁。
璀璨十二旒，陶謝不獲騁。
須知雲氣蒸，未害山石硬。
但君已追風，顧我猶蹇乘。
試馮作詩光，普照萬物盛。
物盡照亦空，何許開絕景。
他時從此來，一眄躐千聖。